《春日田家三首 其三》
宋代·黄大受

清明百草春，家家上丘墓。南邻去年冬，祸痛及翁妪。

酒殽罗新阡，蹙頞见追慕。旧时细君坟，望见泪已注。

纸钱风飘飘，世用此文具。其间无纸者，已无子孙故。

有纸与无纸，百步五十步。

作者简介：黄大受，字德容，自号露香居士，南丰（今属江西）人。生平未仕，以诗游士大夫间，游踪颇广。遗著《露香拾稿》，于理宗淳祐元年（一二四一）其子伯厚仕鄞时，请应𢖟、郑清之作序。事见本集卷首序及有关诗。　黄大受诗，以汲古阁影宋抄《南宋六十家小集》本为底本，编为一卷。